Chitose (1898)
Palvelus > Venäjän–Japanin sota 1904–1905

Venäjän–Japanin sodan alussa alus osallistui Port Arthurin piirityksen valvontaan ollen amiraali Dewa Shigetōn 3. divisioonassa, jonka mukana se hyökkäsi Port Arthuriin 9. helmikuuta. Alus osallistui 10. elokuuta Keltaisenmeren taisteluun, jossa vaurioitui lievästi. Se osallistui taistelusta paenneiden Venäjän laivaston risteilijöiden Askoldin ja Novikin tuloksettomaan takaa-ajoon. Myöhemmin alus seurasi Tsushiman kanssa risteilijä Novikia upottaen venäläisen Korsakovin taistelussa 21. elokuuta.
Tsushiman meritaistelussa alus kuului 3. divisioonaan kohdaten Olegin, Auroran ja Zhemchugin. Kasagin jouduttua vetäytymään taistelusta amiraali Dewa siirsi lippunsa Chitoselle. Taistelussa aluksen toinen 203 millimetrin tykki tuli toimintakyvyttömäksi ja kuusi miestä sai surmansa tai haavoittui. Seuraavana päivänä Chitose upotti venäläisen hävittäjän ja sai kiinni risteilijä Izumrudin. Taistelun päätyttyä alus liitettiin Koreaan tehdyn maihinnousun suojaksi. Se palasi Maizurun laivastotelakalle korjattavaksi heinäkuun lopulla 1905.
Alus lähti 21. helmikuuta Tsukuban kanssa Yokosukasta Yhdysvaltoihin Jamestownin maailmannäyttelyyn. Panaman kanava ei ollut vielä käytössä, joten ne matkasivat Suezin kanavan ja Gibraltarin kautta Yhdysvaltain itärannikolle. Ne saapuivat 6. toukokuuta Hampton Roadsiin. Laivastokatselmus järjestettiin 13. toukokuuta, minkä jälkeen ne lähtivät 19. toukokuuta New Yorkista. Alukset saapuivat 2. kesäkuuta Britteinsaarille Sheernessiin, missä niille kuormattiin aseita ja ampumatarvikkeita. Alukset jatkoivat 19. kesäkuuta Kieliin, jonne ne saapuivat 22. kesäkuuta. Alukset osallistuivat 28. kesäkuuta Kiel viikolle, minkä jälkeen ne vierailivat Vlissingenissä ja Ostendessa. Alukset olivat 12. heinäkuuta Portsmouthissa, mistä ne jatkoivat Plymouthiin. Kotimatkalla ne vierailivat vielä Portugalissa, Espanjassa, Italiassa ja Jugoslaviassa. Alukset lähtivät kotimatkalle syyskuun puolivälissä ja saapuivat 16. marraskuuta Japaniin, missä Chitose siirrettiin modernisoitavaksi vuonna 1910. Telakalla aluksen kattilat vaihdettiin Miyabari-kattiloihin.
Ensimmäisen maailmansodan alkaessa Chitose kuului Japanin 2. laivastoon, jonka mukana se osallistui Tsingaton operaatioon sekä Singaporen ja Borneon välisen meritien turvaamiseen. Alus oli Yhdysvaltain länsirannikolla Tokiwan kanssa. Asaman ajettua 31. tammikuuta 1915 karille San Bartolomeon lahdella alus osallistui pelastustöihin. Karille ajanut risteilijä saatiin 8. toukokuuta irrotettua karilta, minkä jälkeen Kantomaru hinasi sen Esquimaltiin. Chitose ja Kantomaru saattoivat 23. elokuuta omin konein kulkevan Asaman Esquimaltista Havaijin kautta Yokosukaan, jonne ne saapuivat 18. joulukuuta.
Vuoden 1915 lopulla alus valvoi Vladivostokia, mistä se siirrettiin tammikuussa 1916 Yhdysvaltain länsirannikolle. Alus palasi 8. huhtikuuta Yokosukaan. Aluksen kotisatama vaihtui Kureksi, jonne se saapui 1. toukokuuta. Kuressa alus vastaanotti konepäällystöä koulutuspurjehdukselle. Alus saapui 13. maaliskuuta 1917 Daireniin, mistä se lähti Hongkongiin ja Bakoon aluksen päällikön saatua tiedon alueella olevasta kaapparista. Vuoden 1918 alus oli Etelä-Kiinan merellä ja Singaporen edustalla.
Alus luokiteltiin 1. syyskuuta 1921 uudelleen 2. luokan risteilijäksi, jolloin osa sen aseista poistettiin. Alus todettiin vanhentuneeksi 1. huhtikuuta 1928 ja poistettiin alusluettelosta. Alus nimettiin 6. heinäkuuta Haikan No.1:ksi, ja se upotettiin ammunnoissa 19. heinäkuuta 1931 Kochin edustalla.